15 beseer tydens jaagtogFoto bloot ter illustrasie. (Foto: Pixabay) Altesame 15 mense is Sondagmiddag in Rustenburg beseer toe twee voertuie, wat glo in ŉ jaagtog betrokke was, ŉ ongeluk veroorsaak het. Die betrokke voertuie het na bewering teen ŉ derde voertuig vasgery voordat die motors tussen ŉ groep toeskouers beland het. Russel Meiring, woordvoerder van ER24, sê paramedici van dié en ander private ambulansdienste is om 17:10 na die toneel ontbied. Paramedici het by hul aankoms talle pasiënte aan die sypaadjie op Zendlingweg sien lê. “Die pasiënte is ondersoek en daar is bevind dat altesame 15 mense beserings opgedoen het wat gewissel het van gering tot kritiek. Geen sterftes is op die toneel aangemeld nie,” sê Meiring. Die beseerdes is op die toneel behandel en sommige moes van gevorderde lewensondersteuning voorsien word voordat hulle deur verskeie ambulanse na nabygeleë hospitale geneem is. Die presiese besonderhede rondom die voorval is nog nie bekend nie. Die plaaslike owerhede was op die toneel en ondersoek die saak verder.